ગુજરાત પ્રદેશ આંગણવાડી મહાસંઘ દ્વારા છેલ્લા કેટલાક સમયથી આંગણવાડી બહેનો તેમજ આશા વર્કરોની બહેનોની પડતર માગણીઓ તેમજ સમસ્યાઓના નિરાકરણ માટે લડત આપવામાં આવી રહી છે, જોકે સરકાર દ્વારા તેમની માગણીઓ અંગે કોઇ ચોક્કસ નિરાકરણ લાવવામાં નહીં આવતાં આજે રાજ્યમાં ઠેરઠેર ઉગ્ર દેખાવો કરવામાં આવ્યા હતા. ગુજરાત પ્રદેશમાંથી આંગણવાડીમાં કામ કરતા હજારો આંગણવાડી અને આશાવર્કરોએ દેખાવો કર્યા હતા. ગાંધીનગર તથા આસપાસના વિસ્તારમાં કામ કરતાં બહેનોએ આજે સવારે વિધાનસભા સુધી રેલી કાઢીને દેખાવો કર્યો હતો, જોકે પોલીસ રેલીને મંજૂરી નહીં આપતાં વહેલી સવારથી ગાંધીનગર પોલીસ છાવણીમાં ફેરવાયું હતું. ગાંધીનગર સત્યાગ્રહ છાવણી ખાતે વિવિધ માગણીઓને લઇને આવતા આંદોલનકારીઓની પોલીસે અટકાયત કરી હતી. લઘુતમ વેતન કરી આપવાનું તેમજ વિવિધ માગણીઓને લઇને આંગણવાડીના કર્મચારીઓએ ધરણાં, સભા અને રેલીનું આયોજન કર્યું હતું.